पूर्णिया प्रमंडलीय अभिलेखागार कैथी लिपि के जननिहारक कमी सं जूझि रहल अछि । एहि कारणें,दरभंगा महाराजक काल में एहि लिपि में लिखल गेल खतियान सं संबंधित भूमि-विवाद सेहो लंबित छैक। कैथी लिपि के ओ जानकार लोकनि आब नहिं रहलाह जे खतियान के पढ़िकए समझ सकथि आ ओकर हिन्दी प्रतिलिपि तैयार करबा में सहयोग क सकथि। गत चारि बरख सं ई समस्या बरकरार अछि। तें, अभिलेखागार में राखल वर्ष 1898 सं ल कए 1903 धरिक सर्वे के खतियान राई-बेनमा भेल छैक। बाबत पूर्णिया के उप-समाहर्ता भूपेंद्र कुमार सिंह के कहब छनि जे अभिलेखागार में कैथी लिपि के ज्ञाता के नियुक्ति विभागक लेल एकटा पैघ मुसीबत बनल अछि,यद्यपि हुनकर इहो कहब छनि जे एकरा लेल विभागीय तौर पर प्रयास कएल जा रहल छैक।
 पूर्णिया अभिलेखागार में प्रतिलिपिकार के पद पर नियुक्त अर्जुन प्रसाद वर्ष 2005 में सेवानिवृत्त भ गेलाह। श्री प्रसाद असगर शख्स छलाह जनिका कैथी लिपि पढ़ए अबैत छलनि । हुनक सेवानिवृत्तक चारि बरख बीतलाक बादो ई समस्या बनल छैक जे कैथी लिपि में लिखल खतियान के पढत। श्री प्रसाद कहलनि जे वर्ष 1898 के सर्वे सं ल कए वर्ष 1903 धरिक सर्वे में बनल सब खतियान कैथी लिपि में लिखल छैक। पूर्णिया के ओ सबटा खतियान अभिलेखागार में राखल छैक । उल्लेखनीय अछि जे एहि बीचक खतियान में किशनगंज, अररिया आ कटिहारक खतियान सेहो शामिल छैक। श्री प्रसादक सेवानिवृत्ति के बाद सं विभागक लेल मुसीबत बढि गेल छैक। एहि खतियान सबसं संबंधित मोकदमो सब लंबित छैक। दरभंगो सर्वे ऑफिस में कैथी लिपि के मारिते खतियान हेबाक सूचना अछि।
 (सहयोगः www. navbihar. blogspot. com)
श्री हरिशंकर श्रीवास्तव शलभ लिखल अंग लिपि का इतिहास में कैथी लिपि संबंधी पर्याप्त सामग्री उपलब्ध छैक। एहि पुस्तक लेल संपर्क करूःश्री अरविन्द श्रीवास्तव(09431080862)
दैनिक जागरण,15 दिसम्बर,2009 केर पटना संस्करण में प्रकाशित अनिल झाजी के रिपोर्ट पर विश्वास करी,त आस्था के प्रतीक शालिग्राम पत्थर के तस्करी पैघ पैमाना पर भ रहल छैक। मुदा सरकार कान में तेल द क सूतल अछि। शालिग्राम पत्थर कारी रंगक होईत छैक । एकर पूजा हर घर में होइत छैक। कतेको देश में रहनिहार भारतवंशी हिंदू परिवारक लेल ई पत्थर आस्था केर प्रतीक मानल जाईत छैक। पश्चिमी चम्पारण के जिला मुख्यालय बेतिया सं करीब 110 किमी दूर वाल्मीकिनगर स्थित गंडक नदी में ई बहुतायत में पाओल जाइत छैक। पहिले एहि ठाम सं पूजा-पाठक लेल केओ एकाध टा पत्थर ल जाइत छल। मुदा आब एहि पत्थर के तस्करी भ रहल अछि। तस्कर सबहक नेटवर्क नेपालक राजधानी काठमांडू सं ल कए उत्तरप्रदेश के बनारस तक छैक।
 एहि नदी के कतहु गंगा, कतहु नारायणी त कतहु काली गंडकी के नाम से जानल जाइत छैक। बिहार आ नेपालक सीमा पर गंडक, सोनभद्र आ ताम्रभद्र के मिलन स्थल पर त्रिवेणी के नाम सं जानल जाइत छैक। जनश्रुति छैक जे जालंधर के पत्नी विन्दा द्वारा शापग्रस्त भेलाक बाद भगवान एही नदी में शरण लेने छलाह। तें,एही नदी में शालीग्राम पाओल जाइत छैक। स्थानीय लोको सभहक दावा छैक जे एहि नदी के अतिरिक्त शालिग्राम आओर कतहु नहिं पाओल जाइत छैक। गंडक बराज के निचला भाग के फाटक नम्बर 01 से करीब 7-8 किलोमीटर दूर धरि किछु तस्करी के प्रयोजन सं शालिग्राम के तलाश करैत माफिया सब के देखल जा सकैछ। एहि ठाम सं पत्थर नेपाल आ उत्तर प्रदेश में बनारस तक पठाओल जाइत अछि। इएह स्थिति रहल त ऊ दिन दूर नहिं जब शालिग्राम के नदी सं बहराकए म्यूजियम में शरण लेबए पड़तनि।
 राष्ट्रीय सहारा केर दिनांक 15 दिसम्बर,2009 केर पटना संस्करण में प्रकाशित खबरि पर जं भरोस कएल जाए,त ग्रामीण विकास विभाग के प्रधान सचिव विजय प्रकाश सरस मेला केर समाप्ति पर घोषणा कएलनि जे परूकां साल सं प्रत्येक जिला में ई मेला लागत। एहि तरहक मेला सं स्वरोजगार सं जुड़ल लोकनि कें उत्साहवर्द्धन आ लोक संस्कृति केर विकास होइत छैक। ओ कहलनि जे गांधी मैदान में पहिल बेर लागल एहि मेला सं विक्रेतालोकनिक मनोबल बढ़ल छैक । लोक संस्कृति के सेहो बढ़ावा भेटैत छैक। तें,सरकार स्वरोजगार से जुड़े लोगों के उत्साहवर्द्धन लेल समय-समय पर एहि तरहक मेला के आयोजन करैत रहत। एहि बेर मेला में करीब एक करोड़ बत्तीस लाख रूपया के सामान बिकल, जे मेला के लेल शुभ संकेत अछि।
 छोट-छोट राज्य बनएबाक प्रयासक बीच,सीमांचल राज्यक मांग सेहो फेर उठा देल गेल छैक। ई राज्य पूर्णिया,अररिया,कटिहार,किशनगंज,भागलपुर,सुपौल आ खगड़िया जिला के मिलाकए बनएबाक प्रस्ताव छैक। पूर्व केंद्रीय मंत्री मो. तसलीमुद्दीन पहिल व्यक्ति छलाह जे सीमांचल केर मुद्दा 1992 में उठओने छलाह। बहुत आगू धरि सोचि लेने छलाह। एतेक तक जे राजधानी पूर्णिया रहत। तसलीमुद्दीन के कहब छनि जे सीमांचल केर सीमा बंगलादेश,नेपाल आ पश्चिम बंगाल सं मिलैत छैक। तें नव राज्यक गठन सं एहि इलाका में तस्करी रोकब संभव होयत। हुनकर इहो कहब छनि जे सीमांचल राज्यक लेल ई मांग कएल जायत जे कटिहार में पटना हाईकोर्ट केर पीठ खोलल जाए। नवम दशक केर प्रारंभ में तसलीमुद्दीन सीमांचलक लेल अभियान चलओने छलाह मुदा राजद में शामिल भेलाक बाद बिसरि गेल छलाह। मंत्रीयो छलाह मुदा तखन राजधर्मक पालन करए पड़ैत छैक,से सीमांचलक मुद्दा नहिं उठा सकलाह। लोकसभा चुनाव हारलाक बादे बुझबा में एलनि जे राजद छोड़ब उचित । एक समय छल जखन हुनका बिहारक सबसं प्रभावी मुसलिम नेता मानल जाइत छल। आगू केम्हर जेता,कहब हुनको शायदे बूझले होनि। हुनकर धुर विरोधी लोकनिक कहब छनि जे ओ सीमांचल केर मुद्दा वोट बैंक बढएबा लेल पुनर्जीवित कए रहल छथि। मजेदार गप्प ई छैक जे सीमांचल केर मांग मिथिलांचलक मांग तर में भोतिआयल छैक किएक तं,मिथिलांचलो समर्थक अपन नक्शा में सहरसा,सुपौल,भागलपुर आ मधेपुरा जिलाके देखबैत छथि। ध्यान दियऊ जे एकटा आओर मांग कांतापुर राज्यक छैक जे पश्चिम बंगाल आ बिहार के किछु अंश के मिलाकए बनएबाक स्वप्न देखल जा रहल छैक जहि में किशनगंज सेहो शामिल छैक।
 मैथिली के संविधानक अष्ठम अनुसूची में स्थान दिअएबा लेल संघर्षरत रहल नेता आ विधान परिषद के सभापति ताराकांत झा कहियो मिथिलांचल राज्यक स्थापना लेल माथ मुड़ेने रहैत छलाह । एम्हर नव राज्यक लेल धमगिज्जर मचल देखि हुनकर कहब छनि जे अलग राज्य बनएबाक मिथिलांचल के दाबी पर सभ पार्टी के गंभीरता सं मंथन करबाक चाही। हुनकर विचार छनि जे अलग राज्यक कसौटी पर मिथिलांचल सब तरहें उपयुक्त अछि मुदा राज्यक निर्माण नीतिगत आधार पर हेबाक चाही आ ईहो जे राज्यक गठन प्रशासनिक सुविधा,भौगोलिक एकता, पिछड़ापन आ विकास के आधार पर हेबाक चाही, ने कि राजनीतिक कारणों सं, जेना कि तेलंगाना के मामिला में भ रहल छैक। जहां तक मिथिलांचल के बात छैक, त ई छोट राज्यक गिनती में नहिं आओत किएक तं ई हिन्दुस्तानक कतेको राज्यों सं पैघ छैक। श्री झा कहलनि जे कोनहु राज्य ईमानदार आ दूरदर्शी नेता सं तरक्की करैत छैक। ई दुनू गुण ताराकांतो बाबू में छन्हिए।
 ओम्हर,मिथिला राज्य अभियान समिति के कार्यकारी अध्यक्ष आ साहित्य अकादमी के पूर्व सदस्य डा. सुरेश्वर झाक कहब छनि जे विकासक लिहाज सं, मिथिलांचल के अलग अस्तित्व प्रदान नहिं करब करोड़ों मिथिलावासी लोकनिक साथ अन्याय हएत। मिथिला जन विकास परिषद के महासचिव नवेन्दु कुमार झा आ अंतर्राष्ट्रीय मैथिली परिषद के प्रवक्ता डा. धनाकर ठाकुर सेहो अलग तेलंगाना राज्यक गठन के स्वागत कएलनि अछि। ओ कहलनि जे मुख्यमंत्री नीतीश कुमार द्वारा छोट-छोट राज्यक प्रतिएं समर्थन व्यक्त करब अलग मिथिला राज्यक मांग कें बल प्रदान करैत छैक(ध्यातव्य जे नीतीश इहो कहलनि अछि जे बिहार सं छोट राज्य नहिं हेबाक चाही)। डा. ठाकुर आ श्री झा कहलनि जे आजादी के 62 बरख बादो मिथिलांचल में विकास केर लसि नहिं छैक । बाढ़ और सुखाड़ मिथिलावासीलोकनिक नियति बनि गेल अछि आ ओ शिक्षा, रोजगार व उद्योग सं वंचित छथि। तें, अलग राज्ये एकमात्र विकल्प अछि आ एकरा लेल राजनीतिक आ सामाजिक संगठन सब के आगू आबि दबाव बनएबाक चाही। अखिल भारतीय देशभक्त मोर्चा के महासचिव नीलमणि कुमार सिंह सेहो मिथिलांचल के अलग राज्यक दर्जा देबाक मांग कएने छथि।
 Subscribe to: Posts (Atom)